               EUROPSKA KOMISIJA
            Bruxelles, 6.8.2019.
            COM(2019) 364 final
            2019/0166(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Kraljevine Maroka, s druge strane, u vezi s donošenjem preporuke o produženju akcijskog plana EU-Maroko kojim se uspostavlja napredni status (2013.–2018.)

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Kraljevine Maroko, s druge strane („Sporazum” ili „Euro-mediteranski sporazum”), u vezi s predviđenim donošenjem preporuke o dvogodišnjem produženju akcijskog plana EU-Maroko (na 2019. i 2020.) kojim se uspostavlja napredni status (2013.–2018.)

               2.Kontekst prijedloga

               2.1.Euro-mediteranski sporazum

               Euro-mediteranskim sporazumom nastoji se:

               ·osigurati prikladan okvir za politički dijalog između stranaka, koji će omogućiti razvoj bliskih odnosa u svim područjima koje one smatraju relevantnima za takav dijalog,

               ·uspostaviti uvjete za postupnu liberalizaciju trgovine robom, uslugama i kapitalom,

               ·poticati integracija zemalja Magreba promicanjem trgovine i suradnje između Maroka i ostalih država u regiji,

               ·promicati trgovina i širenje skladnih gospodarskih i socijalnih odnosa između stranaka, a posebno putem dijaloga i suradnje kako bi se potaknuli razvoj i blagostanje Maroka i njegovih stanovnika,

               ·poticati gospodarska, socijalna, kulturna i financijska suradnja te suradnja u području znanstvenih istraživanja i inovacija.

               Sporazum je stupio na snagu 1. ožujka 2000.

               2.2. Vijeće za pridruživanje

               Vijeće za pridruživanje uspostavljeno Euro-mediteranskim sporazumom sastoji se, s jedne strane, od članova Vijeća Europske unije i članova Europske komisije te, s druge strane, članova vlade Kraljevine Maroka. Radi ostvarivanja ciljeva utvrđenih Sporazumom Vijeće za pridruživanje ovlašteno je za donošenje odluka te može davati odgovarajuće preporuke. Ono svoje odluke i preporuke sastavlja na temelju dogovora stranaka.

               2.3.Predviđeni akt Vijeća za pridruživanje

               Vijeće za pridruživanje razmjenom pisama donosi preporuku o produženju akcijskog plana EU-Maroko kojim se uspostavlja napredni status (2013.–2018.) („predviđeni akt”).

               Cilj predviđenog akta dvogodišnje je produženje akcijskog plana EU-Maroko (na 2019. i 2020.) kojim se uspostavlja napredni status (2013.–2018.). Tim će se produženjem osigurati kontinuitet u provedbi naprednog statusa Maroka.

               3.Stajalište koje treba zauzeti u ime Unije

               Stajalište koje Europska unija treba zauzeti u Vijeću za pridruživanje uspostavljenom Euro-mediteranskim sporazumom u vezi s donošenjem preporuke o dvogodišnjem produženju akcijskog plana EU-Maroko (na 2019. i 2020.) kojim se uspostavlja napredni status (2013.–2018.) temelji se na tekstu akcijskog plana priloženom ovoj Odluci.

               Obje su stranke u više navrata potvrdile bogatstvo i postojanost odnosa između Europske unije i Maroka, kao i svoju potpunu predanost trajnom razvoju tih odnosa u svim područjima od zajedničkog interesa.

               U aktualnom će političkom kontekstu produženje akcijskog plana za razdoblje 2013.–2018. biti temelj odnosa EU-a i Maroka u 2019. i 2020. te će omogućiti početak pregovora o utvrđivanju smjera i novih prioriteta u odnosima EU-a i Maroka u nadolazećim godinama.

               Stoga je produženje akcijskog plana u interesu Europske unije.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba zauzeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  1
               .

               4.1.2.Primjena u ovom slučaju

               Vijeće za pridruživanje tijelo je osnovano na temelju sporazuma, u ovom slučaju Euro-mediteranskog sporazuma.

               Akt koji Vijeće za pridruživanje treba donijeti akt je koji proizvodi pravne učinke.

               Predviđeni akt proizvodi pravne učinke zbog toga što će se razdoblje valjanosti akcijskog plana EU-Maroko kojim se uspostavlja napredni status (2013.–2018.) produžiti za dvije godine, odnosno do kraja 2020.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta u pogledu kojeg se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, i to onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Cilj i sadržaj predviđenog akta odnose se na prvenstveno na pridruživanje s trećom zemljom.

               Prema tome, materijalnopravna osnova predložene odluke jest članak 217. UFEU-a.

               4.3.Zaključak

               Pravna osnova predložene odluke jest članak 217. u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Vijeća za pridruživanje izmijeniti razdoblje primjene akcijskog plana, nakon donošenja trebalo bi ga objaviti u Službenom listu Europske unije.

               2019/0166 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Kraljevine Maroka, s druge strane, u vezi s donošenjem preporuke o produženju akcijskog plana EU-Maroko kojim se uspostavlja napredni status (2013.–2018.)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Euro-mediteranski sporazum o pridruživanju između Europskih zajednica i njihovih država članica, s jedne strane, i Kraljevine Maroka, s druge strane („Sporazum”) stupio je na snagu 1. ožujka 2000.

               (2)U skladu s člankom 80. Sporazuma Vijeće za pridruživanje ovlašteno je davati preporuke.

               (3)Vijeće za pridruživanje razmjenom pisama donosi preporuku o produženju akcijskog plana EU-Maroko kojim se uspostavlja napredni status (2013.–2018.).

               (4)Budući da je ova Odluka obvezujuća za Uniju, primjereno je utvrditi stajalište koje treba zauzeti u ime Unije u Vijeću za pridruživanje.

               (5)Produženje akcijskog plana za razdoblje 2013.–2018. bit će temelj suradnje EU-a i Maroka 2019. i 2020. te će omogućiti definiranje novih prioriteta u odnosima EU-a i Maroka u nadolazećim godinama,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Kraljevine Maroka, s druge strane, u vezi s donošenjem preporuke o dvogodišnjem produženju akcijskog plana EU-Maroko (na 2019. i 2020.) kojim se uspostavlja napredni status (2013.–2018.) temelji se na tekstu priloženom ovoj Odluci.

               Članak 2.

               Ova je Odluka upućena Komisiji i Visokom predstavniku Unije za vanjske poslove i sigurnosnu politiku.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda od 7. listopada 2014. u predmetu C-399/12, Njemačka protiv Vijeća (OIV), ECLI:EU:C:2014:2258, točke 61.–64.

    ---documentbreak---

               EUROPSKA KOMISIJA
            Bruxelles, 6.8.2019.
            COM(2019) 364 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Kraljevine Maroka, s druge strane, u vezi s donošenjem preporuke o produženju akcijskog plana EU-Maroko kojim se uspostavlja napredni status (2013.–2018.)

               PRILOG

               PREPORUKA br. 01/2019 VIJEĆA ZA PRIDRUŽIVANJE EU-a I MAROKA

               o odobravanju dvogodišnjeg produženja akcijskog plana EU-Maroko kojim se uspostavlja napredni status (2013.–2018.)

               VIJEĆE ZA PRIDRUŽIVANJE EU-MAROKO,

               uzimajući u obzir Euro-mediteranski sporazum o pridruživanju između Europske zajednice i njezinih država članica, s jedne strane, i Kraljevine Maroka, s druge strane („Euro-mediteranski sporazum”),

               budući da:

               (1)Euro-mediteranski sporazum stupio je na snagu 1. ožujka 2000.

               (2)Člankom 80. Euro-mediteranskog sporazuma Vijeće za pridruživanje ovlašteno je davati odgovarajuće preporuke za potrebe ostvarenja ciljeva Sporazuma.

               (3)U skladu s člankom 90. Euro-mediteranskog sporazuma stranke poduzimaju sve opće ili posebne mjere potrebne za ispunjavanje svojih obveza prema Sporazumu i trebaju se pobrinuti da se ostvare ciljevi utvrđeni Sporazumom.

               (4)Člankom 10. poslovnika Vijeća za pridruživanje predviđa se mogućnost davanja preporuka pisanim postupkom između zasjedanja.

               (5)Produženje akcijskog plana za razdoblje 2013.–2018. bit će temelj odnosa EU-a i Maroka 2019. i 2020. te će omogućiti definiranje novih prioriteta u odnosima EU-a i Maroka u nadolazećim godinama,

               ODLUČILO JE:

               Članak 1.

               Vijeće za pridruživanje pisanim postupkom odlučilo je za dvije godine produžiti akcijski plan EU-Maroko kojim se uspostavlja napredni status (2013.–2018.).

               Sastavljeno u xx […2019.].

                  Vijeće za pridruživanje EU-Maroko

                  Predsjednik

                  ***